1. **Ministru kabineta noteikumu projekta**
2. **„Noteikumi par vispārējās pamatizglītības un vispārējās vidējās izglītības iestāžu nodrošinājumu atbilstoši izglītojamo speciālajām vajadzībām””**
3. **sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta noteikumu projekts „Noteikumi par vispārējās pamatizglītības un vispārējās vidējās izglītības iestāžu nodrošinājumu atbilstoši izglītojamo speciālajām vajadzībām” (turpmāk – projekts)ir izstrādāts, pamatojoties uz Vispārējā izglītības likuma 53.panta pirmo daļu, kas nosaka, ka prasības, kādas izvirzāmas vispārējās pamatizglītības un vispārējās vidējās izglītības iestādēm (turpmāk – izglītības iestādes), lai nodrošinātu izglītojamo ar speciālām vajadzībām integrēšanu minētajās izglītības iestādēs, nosaka Ministru kabinets un Izglītības likuma 1.panta 124 punktu, kas nosaka kas ir mācību līdzekļi.Deklarācijas par Laimdotas Straujumas vadītā Ministru kabineta iecerēto darbību (2014. gada novembris) nodaļas „Sociālās un ienākumu nevienlīdzības mazināšana, veselība” 92.punkts nosaka, ka valdība veicinās izglītības pieejamību un kvalitāti visos izglītības līmeņos, savukārt 96.pants nosaka, ka tiks sekmēta iekļaujošās izglītības principu īstenošanu, pārskatot vispārējās izglītības iestāžu darbību, orientējot to uz izglītojamo ar speciālām vajadzībām un ar augstu sociālo risku integrāciju, sekmējot toleranci sabiedrībā pret atstumtības riskam pakļautajiem izglītojamiem.Izglītības attīstības pamatnostādnes 2014.-2020.gadam (turpmāk – IAP) 3.nodaļas 1.punkta 1.3. apakšpunkts nosaka inovatīvu informācijas un komunikāciju tehnoloģiju (turpmāk – IKT) risinājumu ieviešanu mācību procesā un Informācijas sabiedrības attīstības pamatnostādnēs 2014.-2020.gadam (14.10.2013. Ministru kabineta rīkojums Nr.468) ir paredzēts nodrošināt iespēju ikvienam izmantot IKT sniegtās iespējas, kas noteiktas šī dokumenta 3.punktā.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Spēkā esošajos Ministru kabineta 2012.gada 16.oktobra noteikumu Nr.710 „Noteikumi par vispārējās pamatizglītības un vispārējās vidējās izglītības iestāžu nodrošinājumu atbilstoši izglītojamo speciālajām vajadzībām” (turpmāk – MK noteikumi Nr.710) nosaka, ka izglītojamos var integrēt vispārējās pamatizglītības un vispārējās vidējās izglītības iestādes vispārējās pamatizglītības un vispārējās vidējās izglītības klasē vai atverot atsevišķu klasi tikai izglītojamiem ar speciālām vajadzībām (speciālās izglītības klase). Minētajos noteikumos ir paredzēts, ka, atverot speciālās izglītības klasi, ir jānodrošina rehabilitācija, kas pēc būtības nav izglītības pasākums un tas nav jāfinansē no izglītības iestādes budžeta. Izstrādātais MK noteikumu projekts nosaka, ka izglītības iestādes nodrošinājumu, lai integrētu izglītojamos ar speciālām vajadzībām, veido atbalsta pasākumu kopums, kas vērsts uz to, lai palīdzētu izglītojamiem pārvarēt veselības vai funkcionālo traucējumu radītos ierobežojumus un mācību grūtības. MK noteikumu projekts nosaka nepieciešamību integrētajiem izglītojamiem, izstrādājot individuālo izglītības programmas apguves plānu, kā paredzēts Vispārējās izglītības likuma 53.panta 2.punktā, sadarboties ar izglītojamā vecākiem, vai personām, kuras īsteno aizgādību (turpmāk – vecāki), kas nodrošinās izglītības iestādes ciešāku sadarbību ar izglītojamā vecākiem un izglītības iestādi mācību procesa veiksmīgā nodrošināšanā un mācību procesā radušos problēmu risināšanā. Tiek paredzēts, ka tiek veikts ieraksts Valsts izglītības informācijas sistēmā par pedagoģiski medicīniskās komisijas atzinumu, kas ļaus iegūt objektīvus datus par izglītojamiem ar speciālām vajadzībām, kas iegūst izglītību vispārējās pamatizglītības vai vispārējās vidējās izglītības iestādēs. MK noteikumu Nr.710 1.un 2.pielikumā ir atspoguļots izglītības iestādes nepieciešamais nodrošinājums – mācību un citu izglītības iestādes telpu (teritorijas) aprīkojums, atbalsta pasākumi un papildu pedagoģiskais un atbalsta personāls atsevišķi speciālās izglītības klasēs un vispārējās izglītības klasēs, kurās integrēti izglītojamie ar speciālām vajadzībām. MK noteikumu projekta pielikumā ir norādīts izglītības iestādei nepieciešamais tehniskais aprīkojums, mācību līdzekļi, pedagoģiskais atbalsta personāls gan integrējot izglītojamos speciālās izglītības klasēs, gan vispārējās pamatizglītības, gan vispārējās vidējās izglītības klasēs. MK noteikumu projekta pielikumā ir iekļauts tikai pedagoģiskais atbalsta personāls. Skolotāja palīga, asistenta un medicīniskā darbinieka, ja tie nepieciešami izglītojamā pārvietošanās nodrošināšanai un personīgai aprūpei, vai medicīniskai rehabilitācijai, finansēšana ir atšķirīga no pedagoģiskā personāla finansēšanas mehānisma. Minēto darbinieku iesaistīšana pakalpojumu nodrošināšanā ir izglītības iestādes dibinātāja atbildība. MK noteikumu projektā netiek norādīti konkrēti atbalsta pasākumi, kas jāizmanto izglītojamo ar speciālām vajadzībām mācību procesā, jo tie ir jānosaka izglītības iestādes pedagogiem un atbalsta personālam, regulāri izvērtējot izglītojamā spējas, attīstības līmeni un veselības stāvokli. Atbalsta pasākumiem ir jāpalīdz izglītojamiem ar speciālām vajadzībām apgūt mācību saturu, bet tie nedrīkst kļūt par privilēģiju. Atbalsta pasākumi var aptvert šādās jomas: mācīšanas metodes un materiālus, mājas darbus un vērtēšanu klasē, laika plānojumu, mācību vidi, informācijas un komunikācijas tehnoloģiju (IKT) izmantošanu, kas radīs izglītojamiem ar speciālām vajadzībām vienlīdzīgu iespēju piekļūt mācību saturam un parādīt izglītības procesā apgūtās zināšanas un prasmes, kā arī mazinās speciālo vajadzību noteiktās barjeras atbilstoši parādīt savas zināšanas. Tāpat, izvērtējot izglītojamā spējas, attīstības līmeni un veselības stāvokli, izglītības iestādes speciālisti nosaka, kādi mācību līdzekļi un aprīkojums ir jāizmanto izglītības procesā un izglītības iestādes ārpusklases pasākumos, lai īstenotu iekļaujošas izglītības principus izglītības procesā. Lai īstenotu iekļaujošas izglītības principus un nodrošinātu pilnīgāku piekļuvi izglītības saturam un attīstītu IKT izmantošanu izglītības procesā, Eiropas Savienības struktūrfondu plānošanas perioda 2014.-2020.gadam Speciālā atbalsta mērķa 8.3.1.ietvaros ir paredzēts izstrādāt balss sintezatoru latviešu valodā, kuru atbalstīs dažādas operētājsistēmas un kurš darbosies neatkarīgi no interneta pieslēguma. Izglītojamiem un izglītības iestādēm šī būs bezmaksas datorprogramma, kuru lejupielādēt varēs gan izglītības iestādes datoros, gan personīgajās ierīcēs (piem., portatīvais dators, planšetdators, mobilais telefons). Šobrīd SIA Tilde piedāvā balss sintezatora izmantošanas iespējas jaunākajā datorprogrammas „Tildes Birojs” versijā, bet tas darbojas tikai, ja ierīcei ir piekļuve internetam. „Pēc UNESCO uzskatiem IKT nozīmē datorus, mobilos telefonus, digitālās kameras, satelīta navigācijas sistēmas, elektroniskos instrumentus un datu ierakstītājus, radio, televīziju, datoru tīklus, satelītu sistēmas … gandrīz visu, kas apstrādā un pārraida informāciju elektroniski. IKT ietver iekārtas (aparatūru) un programmatūru (datorprogrammas iekārtās).(<http://unesdoc.unesco.org/images/0021/002134/213475E.pdf>).MK noteikumu projektā ir iestrādāta iespēja atteikties no deviņām speciālās izglītības programmām, paturot divas speciālās izglītības programmas izglītojamiem ar garīgās attīstības traucējumiem un izglītojamiem ar smagiem garīgās attīstības traucējumiem vai vairākiem smagiem attīstības traucējumiem. Izglītojamie ar redzes, dzirdes, fiziskās attīstības, valodas, mācīšanās, garīgās veselības traucējumiem un somatiskām saslimšanām apgūs vispārējās izglītības programmu ar atbalsta pasākumiem. |
| 3. | Projekta izstrādē iesaistītās institūcijas | Izglītības un zinātnes ministrija, Valsts izglītības satura centrs, Labklājības ministrija, Izglītības kvalitātes valsts dienests.  |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekta tiesiskais regulējums attiecas uz 109 novadu un 9 republikas pilsētu pašvaldībām, kā arī uz aptuveni 771 vispārizglītojošo skolu un šo skolu izglītojamiem un viņu vecākiem. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar |
| 3. | Administratīvo izmaksu monetārs novērtējums | Projekts šo jomu neskar |
| 4. | Cita informācija | Nav. |

Anotācijas III, IV un V sadaļa – projekts šīs jomas neskar.

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts šo jomu neskar |
| 2. | Sabiedrības līdzdalība projekta izstrādē | Noteikumu projekts izstrādāts, ņemot vērā Latvijas Disleksijas biedrības un Biedrība Vecāki par izglītību iniciatīvas. 2014.gada novembrī tika sagatavots grozījumu projekts Ministru kabineta 2012.gada 16.oktobra noteikumiem Nr.710 „Noteikumi par vispārējās pamatizglītības un vispārējās vidējās izglītības iestāžu nodrošinājumu atbilstoši izglītojamo speciālajām vajadzībām”, kuru saskaņoja Strazdumuižas internātvidusskola-attīstības centrs vājredzīgiem un neredzīgiem bērniem, Valmieras vājdzirdīgo bērnu internātvidusskola - attīstības centrs, Rīgas 66.vidusskola un Rīgas 1.speciālā internātpamatskola.  |
| 3. | Sabiedrības līdzdalības rezultāti | Noteikumu projektā ir daļēji ņemti vērā minēto biedrību un izglītības iestāžu ieteikumi. |
| 4. | Cita informācija | Nav. |

|  |
| --- |
|  **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Izglītības un zinātnes ministrijas Valsts izglītības satura centrs, pašvaldības, izglītības iestādes. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar |
| 3. | Cita informācija | Nav. |

Izglītības un zinātnes ministre Mārīte Seile

Vizē:

Valsts sekretāre Līga Lejiņa

14.12.2015 16:00

303

M.Reigase

67212240, Mudite.reigase@visc.gov.lv